
ABSTRACT
Din punct de vedere juridic, căsătoria civilă constituie principiul care defineşte însuşi conţinutul căsătoriei religioase cu efecte civile.
În Cehia, Cipru, Danemarca, Finlanda, Germania (din 2009, în anumite condiţii), Grecia, Irlanda, Italia, Letonia, Malta, Marea Britanie, Polonia, Portugalia, Slovacia, Spania şi Suedia căsătoria religioasă are efecte civile legale (căsătoria civilă fiind opţională). Încheierea căsătoriei religioase este guvernată atât de legislaţia statului, cât şi de reglementările religioase specifice.
În Austria, Belgia, Bulgaria, Estonia, Franţa, Lituania, Luxemburg, Olanda şi Slovenia, căsătoria civilă este unica formă recunoscută de stat. În aceste ţări, căsătoria civilă poate fi dublată de o ceremonie religioasă, caz în care căsătoria religioasă este în mod obligatoriu precedată de căsătoria civilă. Această regulă de prioritate este însoţită de sancţiuni penale în Franţa (Codul penal, art.433-21) şi Olanda.
Lucrarea prezintă aspecte legale referitoare la modalitatea oficierii căsătoriei religioase în cele 16 state membre UE în care căsătoria religioasă are efecte civile legale.
* Lucrările elaborate în cadrul Direcţiei studii şi documentare legislativă sunt cu caracter documentar şi nu reprezintă punctul de vedere al Camerei Deputaţilor.

I. ASPECTE LEGALE PRIVIND CĂSĂTORIA RELIGIOASĂ ÎN STATE MEMBRE UE

CEHIA
Bază legală
Legea familiei

Căsătoria religioasă oficiată, în condiţiile prevăzute de lege, de autorităţile bisericeşti autorizate în acest scop are efecte legale. 

Procedura preliminară oficierii căsătoriei religioase vizează efectuarea pregătirilor prematrimoniale obligatorii în faţa organelor statului (registratorului civil). Se examinează îndeplinirea condiţiilor legate de capacitatea de a încheia căsătoria (vârstă, capacitate legală), precum şi existenţa/inexistenţa unui obstacol legal la căsătorie (o altă căsătoriesau parteneriat înregistrată/înregistrat şi nedesfăcută/nedesfăcut, consangvinitate). 

Căsătoria religioasă se oficiază de persoana autorizată de orice biserică/societate religioasă (congregaţie) înregistrată de stat (reprezentat de Ministerul Culturii), în prezenţa persoanelor care urmează să se căsătorească şi a 2 martori. 

În termen de 3 zile lucrătoare de la oficierea căsătoriei, preotul oficiant are obligaţia de a înregistra căsătoria la biroul de stare civilă competent teritorial. Ofiţerul de stare civilă înregistrează căsătoria în registrul căsătoriilor şi eliberează soţilor certificatul de căsătorie.

Legea privind familia

“Partea a I-a
Căsătoria

Capitolul 1

Art.3

(1) Căsătoria se încheie pe baza consimţământului liber şi complet al bărbatului şi al femeii referitor la încheierea acesteia; declaraţia se face în faţa funcţionarului municipal însărcinat cu ţinerea registrului, eventual a autorităţii care îndeplineşte această sarcină (la biroul de stare civilă) sau în faţa unei autorităţi bisericeşti sau a unei companii religioase îndrituită în acest sens prin reglementare specială.

(2) Declaraţia se face public, în cadrul unei ceremonii, în prezenţa a 2 martori.

Căsătoria religioasă
Art.4.a

(1) Declaraţia de căsătorie se face de către logodnici în faţa autorităţii religioase relevante, în faţa persoanei însărcinate de biserica sau de congregaţia religioasă înregistrată.

(2) Căsătoria se oficiază în locul stabilit de reglementările bisericii sau ale congregaţiei pentru desfăşurarea ceremoniilor sau evenimentelor religioase.

(3) În cazul în care viaţa unuia dintre logodnici este în pericol, căsătoria poate avea loc în orice alt loc.

Art.4.b

(1) Condiţiile privind încheierea căsătoriei prevăzute de prezenta lege se aplică şi căsătoriilor religioase.

(2) Căsătoria religioasă poate fi oficiată numai după ce logodnicii au prezentat oficiantului un certificat emis de biroul de stare civilă competent teritorial cu cel mult 3 luni înainte, prin care se dovedeşte faptul că aceştia îndeplinesc condiţiile legale de încheiere a unei căsătorii valide.

(3) În termen de 3 zile lucrătoare de la încheierea căsătoriei, autoritatea bisericii sau a congregaţiei religioase înregistrată legal în faţa căreia s-a oficiat căsătoria trebuie să trimită biroului de stare civilă competent în districtul administrativ în care a avut loc căsătoria, o declaraţie privind încheierea căsătoriei, care conţine elementele prevăzute într-o lege specială. 

(…)

Art.10

(1) Dacă a avut loc o căsătorie civilă, ceremonia religioasă ulterioară nu are relevanţă legală.

(2) Dacă a avut loc o căsătorie religioasă, căsătoria civilă nu mai poate avea loc.”
CIPRU
Bază legală

Constituţie

Legea 104(I)2003 privind căsătoria

Căsătoria religioasă are validitate legală (art.9.2 din Legea privind căsătoria). Căsătoria se oficiază conform normelor canonice ale bisericii/comunităţii religioase, cu respectarea prevederilor legale cuprinse în Constituţie şi în Legea 104(I)2003 privind căsătoria.

Conform Constituţiei

▪ dacă viitorii soţi aparţin Bisericii ortodoxe greceşti sau aceleiaşi comunităţi religioase, căsătoria este guvernată de prevederile art.111 din Constituţie;
▪ dacă unul din viitorii soţi aparţine Bisericii ortodoxe greceşti, iar celălalt nu aparţine acestei Biserici şi nu este membru al Comunităţii Turceşti, căsătoria este guvernată de Legea 104(I)/2003 privind căsătoria. Totuşi, viitorii soţi pot opta pentru căsătoria reglementată de art.111 din Constituţie;
▪ dacă unul din viitorii soţi aparţine unui grup religios, iar celălalt nu aparţine aceluiaşi grup religios şi nu este membru al Comunităţii Turceşti, căsătoria este guvernată de Legea 104(I)/2003 privind căsătoria. Totuşi, părţile pot opta pentru căsătoria reglementată de art.111 din Constituţie;
▪ dacă nici unul din viitorii soţi nu aparţine Bisericii ortodoxe sau unui grup religios şi nici Comunităţii Turceşti, căsătoria este guvernată de Legea 104(I)/2003 privind căsătoria.
Constituţie

“Art.22

(1) Orice persoană care a împlinit vârsta căsătoriei este liberă să se căsătorească şi să întemeieze o familie în condiţiile legii privind căsătoria, aplicabile persoanei în conformitate cu prevederile prezentei Constituţii.
(2) Prevederile paragrafului 1 din prezentul articol se aplică după cum urmează:

(a) dacă legea privind căsătoria aplicabilă părţilor conform art.111 este diferită, părţile pot opta ca mariajul să fie guvernat de legea aplicabilă pentru ambii conform acestui articol;

(b) dacă prevederile articolului 111 nu sunt aplicabile nici uneia din părţi şi nici una din părţi nu este membră a Comunităţii Turce, căsătoria este guvernată de legea Republicii adoptată de Parlament, care nu conţine nici o altă restricţie în afara celor referitoare la vârstă, stare de sănătate, relaţii de rudenie şi la interdicţia poligamiei;

(c) dacă prevederile articolului 111 sunt aplicabile numai uneia din părţi, iar cealaltă parte nu face parte din Comunitatea Turcă, căsătoria este guvernată de legea Republicii menţionată la paragraful (b).
Părţile pot alege să se căsătorească în condiţiile legii aplicabile numai uneia din părţi, conform art.111, dacă legea permite această căsătorie.

(3) Nici o dispoziţie din prezentul articol nu afectează drepturile, altele decât cele privind căsătoria, Bisericii ortodoxe greceşti sau ale oricărui grup religios faţă de membrii cărora au aplicabilitate prevederile paragrafului 3 al articolului 2 din prezenta Constituţie. 
(…)
Art.111

(1) Orice aspecte supuse prevederilor Constituţiei legate de logodnă, căsătorie, divorţ, anularea căsătoriei, separarea judecătorească sau restituirea drepturilor conjugale sau de relaţiile de familie altele decât legitimitatea conferită prin hotărâre judecătorească sau adopţia membrilor Bisericii ortodoxe greceşti sau ai unui grup religios căruia i se aplică prevederile paragrafului 3 din articolul 2, de la data intrării în vigoare a prezentei Constituţii, sunt guvernate, după caz,  de legea Bisericii ortodoxe greceşti sau a Bisericii unui astfel de grup religios şi sunt recunoscute de un tribunal al acestei Biserici şi nici o Cameră Comunală nu va acţiona în contradicţie cu prevederile unei astfel de legi.

(2) Nimic din conţinutul paragrafului 1 al prezentului articol nu împiedică aplicarea paragrafului 5 al articolului 90 referitoare la executarea oricărei hotărâri judecătoreşti sau ordinului unui astfel de tribunal.” 
Legea nr.104(I)/2003 privind căsătoria
“Partea a II-a. Căsătoria
Art.3

(1) Căsătoria semnifică uniunea, prin contract matrimonial, dintre o femeie şi un bărbat, celebrată de un ofiţer de stare civilă în conformitate cu prevederile acestei legi sau de un cleric autorizat (înregistrat) în conformitate cu canoanele Bisericii ortodoxe greceşti sau ale doctrinelor cultelor religioase recunoscute de Constituţie.

(2) În înţelesul prezentei legi, primarul, viceprimarul sau orice alt membru al Consiliului municipal legal autorizat în acest scop, în scris, de către primar, precum şi orice altă persoană desemnată în acest scop de către ministrul de interne au competenţa ofiţerului de stare civilă.

(…)

Partea a IV-a. Ceremonia căsătoriei

Art.9

(1) Căsătoria se oficiază prin declararea simultană a consimţământului la căsătorie de către persoanele care intenţionează să se căsătorească şi citirea de către ofiţerul de stare civilă a textului prevăzut în anexa II. Declaraţia se face în public şi formal, în conformitate cu anexa II, în prezenţa a cel puţin 2 martori, în faţa ofiţerului de stare civilă, care are obligaţia de a întocmi certificatul relevant. 
(2) Încheierea căsătoriei prevăzută la paragraful 1 nu împiedică încheierea căsătoriei în conformitate cu religia şi doctrinele părţilor, iar încheierea căsătoriei în conformitate cu religia şi doctrinele părţilor nu împiedică încheierea căsătoriei în conformitate cu dispoziţiile paragrafului 1.

Cu condiţia ca, în ambele cazuri menţionate, căsătoriile să fie considerate o singură căsătorie.

De la data intrării în vigoare a prezentei legi, fiecare parte contractantă a unei căsătorii religioase în contextul paragrafului 1 al articolului 17, trimite registratorului o copie legalizată a certificatului de căsătorie în termen de 45 de zile de la data la care a avut loc căsătoria, şi fiecare cleric autorizat informează registratorul, în scris, în termen de 45 de zile, asupra desfăşurării ceremoniei de căsătorie.
(…)

Art.11

Persoanele care intenţionează să încheie o căsătorie sunt libere să aleagă locul de desfăşurare a ceremoniei. În acest scop, acestea adresează registratorului de căsătorii o cerere comună referitoare locul dorit.

(1) În sensul prezentei legi, “locul desfăşurării ceremoniei de căsătorie” semnifică:

(a) municipalitatea în care se încheie căsătoria, căsătoria având loc în birourile acestei municipalităţi;

(b) locul de desfăşurare a ceremoniei de căsătorie specificat de orice alt ofiţer de stare civilă, dacă nu se prevede altfel.

(2) Pentru celebrarea căsătoriei, se aplică taxele prevăzute în partea I din anexa III.

Taxele de încheiere a căsătoriei celebrate de un cleric autorizat, conform art.40, nu vor depăşi, în nici un caz, taxele prevăzute în anexa III.

Art.12

(1) Imediat după celebrarea căsătoriei, ofiţerul de stare civilă emite, în conformitate cu formularul C din anexa I, un certificat, în 3 examplare, semnat de el însuşi, de părţi şi de cel puţin 2 martori. Un exemplar se înmânează părţilor la căsătorie, al doilea se transmite, în termen de 7 zile, registratorului şi cel de-al treilea se îndosariază la registrul ţinut de registratorul de căsătorii în conformitate cu formularul A din anexa IV.

(2) În cazul în care părţile sau una dintre acestea este cetăţeanul unei alte ţări, care are ambasadă sau consulat în Republică, ofiţerul de stare civilă trimite o copie a certificatului de căsătorie, semnată de el, ambasadei sau consulatului corespunzător.

(3) La întocmire, forma certificatului de căsătorie trebuie să respecte formularul C din anexa I.

(4) Certificatul de căsătorie poate fi emis în limba engleză, la cererea persoanei în cauză, în conformitate cu formularul D din anexa I.

(…)

Art.28

(1) În sensul prezentei legi, Registratorul general, numit în conformitate cu Legea privind registrul de stare civilă şi migraţia, este ofiţerul de stare civilă.
(2) Registratorul de căsătorii înregistrează toate căsătoriile în registru în conformitate cu formularul A din anexa IV.

(3) Registratorul de căsătorii, la depunerea cererii de către persoana în cauză, înregistrează căsătoriile religioase în registrul special conform formularului B din anexa IV.

(4) Registratorul de căsătorii sau ofiţerul de stare civilă, după achitarea taxei prevăzute în anexa III, eliberează persoanelor care au încheiat căsătoria sau altor persoane legal autorizate, duplicate ale certificatelor de căsătorie, pentru căsătoriile înregistrate în registrul de căsătorii.

(…)

Art.36

Orice persoană care, cu bună ştiinţă, oficiază sau pretinde că oficiază o căsătorie în condiţiile prezentei legi, fără a avea competenţa legală în acest sens, comite o infracţiune şi este sancţionat cu închisoare de până la 5 ani, cu amendă de maximum 8.500 € sau cu ambele pedepse.

Art.40

(1) Punerea în aplicare a prezentei legi nu afectează în nici un fel căsătoriile încheiate în baza legilor abrogate de prezenta lege.
(2) Orice cleric care, la intrarea în vigoare a acestei legi, este autorizat în conformitate cu Legea privind căsătoriile, Capitolul 279
, îşi menţine dreptul de a oficia căsătorii în conformitate cu prevederile acestei legi:

Cu condiţia ca, în cazul căsătoriilor oficiate de clericii autorizaţi menţionaţi, să se aplice prevederile prezentei legi referitoare la condiţiile pentru încheierea unei căsătorii valide, precum şi cele referitoare la încheierea căsătoriei.

(3) 

(a) Ministrul de interne poate înregistra, la cerere, clerici nou autorizaţi sau recunoscuţi de orice religie, cult sau organ religios, după verificarea efectuată de şeful cultului recunoscut căruia îi aparţin. Numele clericilor autorizaţi se înregistrează într-un registru special şi se publică în Gazeta Oficială a Republicii în luna ianuarie a fiecărui an.

(b) În orice moment, ministrul de interne poate radia din registru numele clericului autorizat, în colaborare cu şeful cultului căruia îi aparţine clericul în cauză.

(4) Prevederile paragrafelor (2) şi (3) nu se aplică pentru căsătoriile oficiate de un cleric autorizat al unui grup religios, în contextul paragrafului 3 al articolului 2 din Constituţie, sau al Bisericii ortodoxe greceşti, dacă ambele persoane care intenţionează să se căsătorească aparţin acestei biserici.” 

DANEMARCA
Bază legală

Legea privind încheierea şi desfacerea căsătoriei

Căsătoriile religioase – care au efecte civile legale – pot fi oficiate, în condiţiile legii, în cadrul celor 3 categorii de comunităţi religioase: Biserica evanghelică luterană (Biserica Naţională); comunităţile religioase recunoscute şi autorizate; alte comunităţi religioase şi societăţi cu caracter religios. Fiecare dintre acestea este guvernată de prevederi legale specifice. 

Căsătoriile religioase oficiate în afara Bisericii evanghelice-luterane pot fi celebrate de preoţii special autorizaţi în acest scop de Ministerul pentru probleme religioase. Autorizarea reprezintă o condiţie de validitate a efectului legal al căsătoriei religioase.
Având în vedere faptul că preotul care oficiază căsătoria exercită o autoritate publică, cererea de autorizare este examinată şi verificată sub multiple aspecte (aptitudinea preotului de a oficia căsătorii; condiţia reşedinţei legale în Danemarca; cunoaşterea limbii daneze).

Legea privind încheierea şi desfacerea căsătoriei

“Art.15
(1) Căsătoria se poate încheia civil sau religios.

(2) Soţii pot obţine binecuvântarea căsătoriei civile din partea unui preot al Bisericii naţionale daneze. Normele în acest sens se stabilesc de ministrul pentru probleme religioase.

Art.16

(1) Ceremonia religioasă poate avea loc:

1. în cadrul Bisericii naţionale daneze, dacă una din părţi este membră a Bisericii;

2. în cadrul comunităţilor religioase recunoscute, dacă una din părţi este membră a comunităţii religioase în cauză;

3. în cadrul altor comunităţi religioase, dacă una din părţi este membră a comunităţii religioase în cauză şi dacă această comunitate religioasă are preoţi autorizaţi de Ministerul pentru probleme religioase pentru a oficia ceremonii de căsătorie.

(2) Ministerul pentru probleme religioase poate stabili dacă membrii comunităţilor evanghelice luterane străine pot fi consideraţi membri ai Bisericii naţionale daneze în ce priveşte dreptul de a oficia ceremonii religioase.
Art.17

(1) În cadrul Bisericii naţionale daneze, căsătoriile religioase se oficiază de preoţii acesteia. Ministerul pentru probleme religioase stabileşte normele conform cărora preoţii Bisericii naţionale daneze pot oficia căsătorii religioase şi cazurile în care aceştia au obligaţia de a face acest lucru.

(2) Căsătoriile religioase din afara Bisericii naţionale daneze se oficiază de preoţii special autorizaţi în acest scop.

(…)

Art.20

(1) Ceremonia de căsătorie se desfăşoară în prezenţa a cel puţin 2 martori.
(2) Prezente simultan, la întrebarea adresată de autoritatea de căsătorie, părţile trebuie să declare dorinţa de a se căsători, după care sunt declarate soţ şi soţie.

(3) Regulile de procedură care guvernează ceremoniile de căsătorie în cadrul Bisericii naţionale daneze şi ceremoniile civile se stabilesc de ministrul pentru probleme religioase şi, respectiv, de ministrul justiţiei. Pentru alte comunităţi religioase, procedura care guvernează ceremoniile de căsătorie conform paragrafului 3 al articolului 16(1) se aprobă de ministrul pentru probleme religioase.

Art.21

(1) Căsătoria este validă numai dacă este încheiată de autoritatea care, în conformitate cu prezenta lege, poate încheia căsătorii şi dacă se respectă dispoziţiile articolului 20(2)

(2) Căsătoria care conform paragrafului (1) este nulă, poate fi aprobată de ministrul justiţiei ca valabilă dacă există motive speciale care fac acest lucru necesar.

Art.22

(1) Ministrul pentru probleme religioase poate stabili norme privind dreptul preoţilor danezi de a oficia căsătorii în străinătate.

(2) Ministrul afacerilor externe poate stabili norme privind dreptul ofiţerilor diplomatici şi consulari de a încheia căsătorii în străinătate.

(3) Dispoziţiile prezentei legi privind condiţiile de căsătorie şi căsătoria se aplică ceremoniilor de căsătorie încheiate în conformitate cu paragrafele 1 şi 2. Condiţiile de căsătorie pot fi examinate de ofiţerul diplomatic sau consular autorizat în acest scop de ministrul afacerilor externe.

(4) Prin acord încheiat cu un stat străin se poate recunoaşte validitatea în Danemarca a căsătoriilor încheiate de preoţii statului în cauză sau de ofiţerii diplomatici sau consulari în această ţară.”

FINLANDA
Bază legală
Legea privind căsătoria

Căsătoria religioasă este guvernată de prevederile Legii privind căsătoria, precum şi de normele religioase proprii Bisericii evanghelice luterane, Bisericii ortodoxe greceşti sau comunităţii religioase din care fac parte viitorii soţi (Legea privind căsătoria, art.16).

Legea privind căsătoria
“Art.10

Biroul de stare civilă are obligaţia de a verifica existenţa/inexistenţa impedimentelor legale la căsătorie. De asemenea, verificarea impedimentelor la căsătorie poate fi efectuată de parohia Bisericii evanghelice luterane sau a Bisericii ortodoxe greceşti, dacă viitorii soţi sau unul dintre aceştia aparţin/aparţine Bisericii respective.

Art.11

(1) Împreună, viitorii soţi solicită persoanelor prevăzute la art.10, verificarea  impedimentelor la căsătorie.
(2) Dacă de la Ministerul Justiţiei s-a cerut o dispensă pentru căsătorie, persoanelor prevăzute la art.10 li se înmânează şi această dispensa.

(3) Dacă unul din soţi deţine un certificat de examinare a impedimentelor la căsătorie eliberat cu cel mult 4 luni în urmă, acest certificat, în original, se înmânează examinatorului.

Art.12

(1) Viitorii soţi declară, în scris, în faţa persoanei care examinează impedimentele la căsătorie, că nu există nici un impediment la căsătorie, conform celor prevăzute la art.7-9.

(2) În acelaşi timp, viitorii soţi declară, în scris, dacă el sau ea a avut o căsătorie anterioară sau un parteneriat înregistrat anterior. Dacă informaţia pusă la dispoziţia examinatorului de impedimente la căsătorie nu indică faptul că parteneriatul înregistrat anterior sau căsătoria anterioară a fost dizolvat/dizolvată, persoana în cauză trebuie să prezinte examinatorului un alt certificat sau document relevant.

Art.13

(1) Dacă persoana care examinează impedimentele la căsătorie constată că nu există nici un impediment legal la căsătorie, aceasta eliberează un certificat în acest sens.

(2) Certificatul se eliberează după expirarea unui termen de 7 zile de la depunerea cererii de examinare a impedimentelor la căsătorie. Totuşi, dacă există motive întemeiate, certificatul poate fi eliberat mai devreme.
Art.14

(1) Ceremonia de căsătorie, atât civilă cât şi religioasă, se desfăşoară în prezenţa rudelor sau a altor martori.
(2) Ceremonia religioasă poate fi oficiată într-o biserică evanghelică luterană,  într-o biserică grecească ortodoxă sau într-o altă comunitate religioasă căreia Ministerul Educaţiei i-a aprobat licenţa de oficializare a căsătoriilor.

(3) Prevederile privind înregistrarea licenţelor de oficializare a căsătoriilor se stabilesc prin decret.

Art.15

Prezenţa simultană a viitorilor soţi la ceremonia de căsătorie este obligatorie. După ce viitorii soţi au dat persoanei care oficiază căsătoria un răspuns afirmativ la întrebarea pusă de aceasta dacă ei vor să ia în căsătorie cealaltă persoană, oficiantul căsătoriei îi declară soţ şi soţie.
Art.16

(1) Suplimentar dispoziţiilor art.15, alte condiţii şi forme ale căsătoriei religioase se stabilesc de comunitatea religioasă în cauză.

(2) Dispoziţiile privind ceremonia civilă de căsătorie se stabilesc prin decret.

Art.17

(1) Ceremonia de căsătorie religioasă poate fi oficiată de:

1. un preot, într-o biserică evenghelică luterană

2. un preot, într-o biserică ortodoxă greacă; şi

3. persoana care, în conformitate cu normele unei comunităţi religioase, are dreptul de a oficia ceremonii de căsătorie. 
(…)

Art.18

(1) Ceremonia de căsătorie nu poate avea loc dacă persoana care oficiază căsătoria are cunoştinţă de o faptă care constituie un impediment la căsătorie sau consideră că, în mod evident, din cauza unor tulburări psihice, persoana în cauză nu este capabilă să înţeleagă semnificaţia căsătoriei.

(2) Înainte de încheierea căsătoriei, persoana care oficiază căsătoria se asigură că s-a efectuat examinarea impedimentelor la căsătorie în conformitate cu prevederile articolelor 11-13. Dacă certificatul prevăzut de art.13 a fost emis cu mai mult de 4 luni înainte, ceremonia de căsătorie nu poate fi oficiată.

Art.19

(1) Ceremonia de căsătorie este nulă dacă nu a fost oficiată în conformitate cu dispoziţiile art.15 sau dacă ceremonia a fost oficiată de o persoană care nu are dreptul de a oficia ceremonii de căsătorie.

(2) Totuşi, pe baza unor motive speciale, Preşedintele Republicii poate decide ca o ceremonie de căsătorie nulă conform paragrafului 1 să fie considerată validă. O cerere în acest scop poate fi depusă de una din persoane căsătorite sau, dacă una din ele a decedat, de moştenitorii acesteia.”

GERMANIA
Bază legală

Codul civil

Legea din 2009 privind starea civilă
Până în 2009, conform art.1310 din Codul civil, căsătoria civilă era obligatorie.

De la 1 ianuarie 2009, conform modificărilor aduse Legii privind starea civilă, căsătoriile religioase au efecte legale. Pentru prima dată după 134 de ani, căsătoria religioasă nu trebuie precedată de căsătoria civilă.

Efectele legale ale căsătoriei religioase sunt mai restrânse faţă de cele ale căsătoriei civile. Astfel, cuplurile căsătorite religios nu beneficiază de dreptul de moştenire/pensie alimentară în caz de divorţ şi nici de facilităţile fiscale acordate persoanelor căsătorite civil. 

GRECIA

Bază legală

Codul civil

Codul de procedură civilă
Legea nr.1250/1982  privind căsătoria
Legea nr.344/1976 privind actele de stare civilă

Decretul prezidenţial nr.850/1976 privind modalităţile de aplicare a Legii nr.344/1976
Conform art.1367 din Codul civil, căsătoria poate fi oficiată atât de autorităţile civile competente, cât şi de autorităţile religioase (până în 1982, cînd a fost adoptată Legea nr.1250, care a introdus validitatea căsătoriei civile, numai căsătoria religioasă avea efecte legale.). Căsătoria religioasă poate fi oficiată de preotul bisericii ortodoxe sau de oficiantul unei alte dogme/religii recunoscute în Grecia (art.1367 din Codul civil). Preotul ortodox care oficiază căsătorii trebuie abilitat în acest sens de către autorităţile competente ale bisericii. În caz contrar, căsătoria nu este validă.

Independent de forma căsătoriei – civilă sau religioasă – fiecare din viitorii soţi trebuie să depună dosarul de căsătorie la primăria sau la preşedintele comunei de domiciliu. Dosarul trebuie să conţină: cererea de autorizare a căsătoriei prevăzută de art.1368 din Codul civil (cererea conţine informaţii personale: numele şi prenumele, locul de naştere, ultimul domiciliu şi profesia, numele părinţilor, locul de oficiere a căsătoriei); o copie a actului de naştere al solicitantului (însoţită, dacă este cazul, de consimţământul parental); în cazul unei căsătorii anterioare încheiate, actul de deces/hotărârea de divorţ; declaraţia viitorilor soţi prin care aceştia atestă absenţa impedimentelor la căsătorie,  redactată în forma prevăzută de lege. În aceeaşi zi, cererea de căsătorie este afişată la sediul primăriei sau al comunei. Dacă viitorii soţi domiciliază într-un oraş mare, dosarul trebuie să cuprindă şi un exemplar al ziarului local aferent domiciliului solicitantului, în care s-a publicat anunţul de căsătorie (art.1369 din Codul civil).

În cazul existenţei unui impediment la căsătorie sau al neîndeplinirii unei condiţii legale, orice persoană poate face opoziţie la căsătorie. Opoziţia, însoţită de elementele de motivare, se face în termen de o săptămână de la publicarea cererii de autorizare a căsătoriei. 

După constatarea îndeplinirii condiţiilor legale necesare pentru încheierea căsătoriei şi după efectuarea publicităţii, viitorilor soţi li se eliberează autorizaţia de căsătorie (art.1370 din Codul civil).

Orice căsătorie religioasă trebuie transcrisă în registrele de stare civilă, pe baza prezentării certificatului eliberat de preotul care a oficiat căsătoria, în termen de 40 de zile de la data celebrării acesteia. Funcţionarul de stare civilă poate înregistra căsătoria şi după expirarea acestui termen, în cel târziu 3 luni de la oficierea căsătoriei. 

În absenţa înscrierii, căsătoria îşi produce efectele civile între soţi, dar nu aduce atingere drepturilor terţilor de bună-credinţă.

Conform art.31 din Legea nr.344/1976, certificatul de căsătorie trebuie să conţină, suplimentar datelor prevăzute de lege pentru toate actele de stare civilă, următoarele informaţii: numele şi prenumele, naţionalitatea, apartenenţa religioasă, profesia, locul şi anul naşterii şi domiciliul soţilor; numele şi prenumele părinţilor soţilor; datele de înregistrare a soţilor în registrele comunale; locul şi data celebrării căsătoriei; în cazul căsătoriei religioase, sunt indicate religia şi ritualul celebrării, numele şi prenumele preotului care a oficiat căsătoria, precum şi referinţele privind autorizaţia de încheiere a căsătoriei.
*
Deşi legea din 1982 a anulat unele din impedimentele la căsătorie prevăzute de Codul civil, pentru căsătoria religioasă, Biserica Greciei a hotărât menţinerea mai multor impedimente. De exemplu, sunt considerate impedimente la căsătoria religioasă: faptul că unul din viitorii soţi nu este ortodox; existenţa a trei căsătorii anterioare; apariţia, după creştinare, între viitorii soţi, a unei relaţii strânse de afinitate; faptul că viitorii soţi au fost condamnaţi pentru adulter, prin hotărâre judecătorească (deşi adulterul nu mai este incriminat de legea penală); interdicţia la căsătorie aplicată preoţilor şi călugărilor; dreptul unei femei de a se recăsători numai după expirarea unui termen de 10 luni de la desfacerea căsătoriei anterioare.

IRLANDA
Bază legală
Legea din 2004 privind înregistrarea civilă

În Irlanda, cuplurile se pot căsători civil sau religios. Căsătoria religioasă este recunoscută de lege ca fiind un contract civil.

Căsătoria religioasă se încheie conform tradiţiilor şi ritualurilor comunităţii religioase căreia îi aparţin viitorii soţi, cu respectarea condiţiilor prevăzute de legea civilă. 
▪ Pentru validitatea căsătoriei, viitorii soţi trebuie să îndeplinească următoarele condiţii:

- să fi împlinit cel puţin 16 ani la data căsătoriei; pentru persoanele sub 18 ani este necesar consimţământul parental;

- să nu aibă legături de rudenie care să împiedice căsătoria;

- să nu fie căsătoriţi (orice căsătorie anterioară trebuie să fi fost desfăcută prin divorţ, deces sau anulare);

- să nu fie de acelaşi sex;

- să fie capabili să înţeleagă natura ceremoniei de căsătorie şi consimţământul la căsătorie.

▪ Căsătoria religioasă poate fi oficiată numai de persoana - episcop, pastor, preot - înregistrată în Registrul oficianţilor de căsătorii (Register of Solemnisers) ţinut de Biroul general de stare civilă (General Registrar) şi autorizată în acest scop de registratorul general. În registru figurează atât ofiţerii de stare civilă, cât şi membrii comunităţilor religioase nominalizaţi de acestea ca oficianţi de căsătorii.
Ceremonia religioasă trebuie să se desfăşoare în prezenţa a 2 martori care au împlinit vârsta de 18 ani.

▪ Înregistrarea şi autorizarea bisericilor şi aşezămintelor religioase pentru oficierea căsătoriilor
Căsătoriile religioase, altele decât căsătoriile romano-catolice şi cele oficiate pe baza licenţei speciale, trebuie celebrate într-o biserică sau aşezământ religios autorizat, certificat sau înregistrat pentru oficierea căsătoriilor.

Aşezămintele Bisericii Irlandei sunt autorizate în acest scop de episcopii Bisericii Irlandei, cu aprobarea ministrului sănătăţii. Bisericile presbiteriene sunt certificate de preoţii presbiterieni (ministers) şi înregistrate de registratorul general.

Aşezămintele folosite de alte comunităţi (cu excepţia celei romano-catolice) ca locuri publice de cult religios, certificate ca atare, sunt înregistrate de registratorul general ca aşezăminte religioase în care se pot încheia căsătorii religioase. În unele cazuri, înregistrarea căsătoriei se face numai în prezenţa registratorului de căsătorii civile. 
Procedura preliminară
Cu 3 luni înainte de data căsătoriei, viitorii soţi trebuie să notifice personal intenţia de căsătorie la biroul de stare civilă teritorial competent. Neîndeplinirea acestei condiţii are ca efect invalidarea căsătoriei.
Notificarea intenţiei de căsătorie poate fi făcută în 2 modalităţi:

a. prin depunerea de către viitorii soţi, împreună sau separat, a notificării scrise la biroul de stare civilă teritorial competent; notificarea trebuie să conţină următoarele informaţii: numele şi adresa viitorilor soţi; numele şi adresa bisericii sau a locului în care urmează a avea loc căsătoria; data la care urmează a avea loc căsătoria; vîrsta părţilor sau confirmarea că acestea au împlinit vârsta de 18 ani.

b. prin completarea formularului pretipărit, obţinut de la biroul de stare civilă.

Dacă la oficiul de stare civilă se trimite o singură notificare/un singur formular, aceasta/acesta trebuie semnată/semnat de ambii viitori soţi.

De asemenea, în faţa funcţionarului de stare civilă, fiecare din viitorii soţi semnează o declaraţie privind inexistenţa impedimentelor la căsătorie.

În cazul în care constată că au fost prezentate toate informaţiile necesare şi că nu există nici un impediment la căsătorie, funcţionarul de stare civilă înmânează fiecăruia din viitorii soţi formularul de înregistrare a notificării intenţiei de căsătorie. Documentul atestă numai înregistrarea notificării şi nu reprezintă o licenţă sau certificat de aprobare a oficierii căsătoriei. 
În momentul celebrării căsătoriei, formularul document se prezintă oficiantului.  Formularul, semnat de ambii soţi, de cei 2 martori şi de oficiant imediat după încheierea ceremoniei religioase, se trimite, în termen de o lună, pentru înregistrare, la biroul de stare civilă. 
Ceremonia religioasă
În cadrul ceremoniei religioase, oficiată public conform tradiţiilor şi ritualurilor comunităţii religioase, viitorii soţi trebuie să declare că nu cunosc nici un impediment la căsătorie şi să îşi exprime consimţământul la căsătorie.

În Biserica Irlandei, căsătoriile oficiate conform riturilor şi ceremoniilor Bisericii Irlandei pot fi încheiate cu licenţă specială (emisă de episcopii Bisericii Irlandei)/după publicitatea căsătoriei/cu licenţă ecleziastică ordinară/pe baza certificatului emis de registratorul căsătoriilor civile.

În bisericile romano-catolice, căsătoriile oficiate conform riturilor şi ceremoniilor bisericii romano-catolice sunt guvernate de legile ecleziastice ale acesteia. Căsătoriile romano-catolice pot fi încheiate cu licenţă episcopală/după publicitatea căsătoriei/cu licenţă episcopală ordinară/pe baza certificatului emis de registratorul căsătoriilor civile.

În bisericile presbiteriene, căsătoriile oficiate în forma şi procedura specifice bisericii presbiteriene pot fi încheiate cu licenţă specială (emisă de moderatorii bisericii presbiteriene)/după publicitatea căsătoriei/cu licenţă ecleziastică ordinară.

În alte comunităţi religioase, căsătoriile oficiate conform tradiţiilor acestor comunităţi religioase pot fi încheiate cu licenţă specială (emisă, acolo unde este cazul, de conducătorul organismului religios)/pe baza certificatului/licenţei emis/emise de registratorul căsătoriilor civile.

În Societatea prietenilor (Quaker), căsătoriile oficiate conform tradiţiilor acesteia pot fi încheiate cu licenţă specială (emisă de forul de conducere la adunarea anuală)/pe baza certificatului emis de registratorul căsătoriilor civile.

În comunităţile evreieşti, căsătoriile oficiate conform tradiţiilor religiei evreieşti pot fi încheiate cu licenţă specială (emisă de rabinul şef)/pe baza certificatului emis de registratorul căsătoriilor civile.
 Licenţele speciale autorizează oficierea căsătoriei la orice dată sau în orice loc.
Căsătoria prin licenţă ecleziastică ordinară necesită notificarea intenţiei de căsătorie, de către unul din viitorii soţi, persoanei abilitate să emită licenţe de căsătorie din districtul în care urmează a fi celebrată căsătoria şi presupune îndeplinirea altor condiţii legale; printre acestea, condiţia domiciliului unuia din viitorii soţi/ambilor soţi în districtul persoanei abilitate să emită licenţe de căsătorie (pentru Biserica Irlandei) sau în parohia presbiteriului în care urmează a se încheia căsătoria (biserica presbiteriană), pe o anumită perioadă, înainte de eliberarea licenţei. Unul din viitorii soţi trebuie să facă parte din aceiaşi comunitate religioasă din care face parte persoana care emite licenţa.
Pentru căsătoriile oficiate conform riturilor şi ceremoniilor Bisericii Irlandei după publicitatea căsătoriei, este prevăzută condiţia ca viitorii soţi să fie protestanţi episcopalieni. Pentru căsătoriile oficiate în forma şi procedura Bisericii presbiteriene după publicitatea căsătoriei, este prevăzută condiţia ca viitorii soţi să fie presbiterieni.
Alte aspecte privind căsătoria în bisericile catolice
- Rezervarea datei căsătoriei la biserică. De regulă, căsătoria are loc în biserica din parohia miresei.

- Documente necesare care trebuie depuse: copie a certificatului de creştinare, emisă cu cel mult 6 luni înainte de data căsătoriei; formularul de anchetă prenupţială, completat şi eliberat de preotul parohiei căreia îi aparţine fiecare din viitorii soţi; scrisoarea privind libertatea matrimonială (necesară numai dacă unul din viitorii soţi a locuit, după împlinirea vârstei de 15 ani, pe o perioadă de peste 6 luni, într-o altă parohie decât cea în care se încheie căsătoria. Scrisoarea atestă faptul că nu există nici o înregistrare referitoare la încheierea unei căsătorii în perioada în care persoana în cauză a locuit în parohia respectivă). 

ITALIA
Bază legală

Codul civil (, Cartea I, Titlul VI – Căsătoria)
Tratatul din 1929 dintre Vatican şi Republica Italiană
Până în anul 1929, anul încheierii Tratatului (Concordatului) dintre Sfântul Scaun şi Republica Italiană, din cauza separaţiei rigide dintre Biserică şi Stat, căsătoria religioasă nu era recunoscută de către stat.

Conform art.8 din Tratat (Recunoaşterea căsătoriei), preotul catolic care oficiază căsătoria religioasă are competenţa de a elibera certificatul de căsătorie, care,  ulterior, se depune la registratura municipală. Căsătoria religioasă este validă din momentul oficierii religioase (nu din momentul eliberării certificatului).

Tratatul prevede impedimentele canonice la căsătorie, precum şi condiţia publicităţii căsătoriei la primărie. 

În dreptul civil Italian, aşa-numita “căsătorie prin concordat” (pentru că se bazează pe Tratatul dintre Vatican şi Stat) este căsătoria religioasă transcrisă în registrul de stare civilă al statului; transcrierea conferă căsătoriei efecte legale. În absenţa transcrierii, căsătoria nu are efecte civile.
Căsătoria religioasă catolică se desfăşoară conform unei proceduri similare cu cea a ceremoniei civile de căsătorie.
Procedura preliminară

Cerinţe legale civile. Încheierea căsătoriei este precedată de publicarea anunţului privind intenţia de căsătorie de către funcţionarul biroului de stare civilă competent teritorial. Cererea de publicitate se face de viitorii soţi sau de persoana special împuternicită în acest scop. La depunerea cererii, se prezintă certificatele de naştere ale ambilor viitori soţi, precum şi documentele necesare dovedirii libertăţii matrimoniale. În faţa registratorului, solicitanţii declară, pe proprie răspundere inexistenţa gradelor de rudenie prevăzute la art.87 din Codul civil.

Anunţul privind intenţia de căsătorie (care conţine numele, prenumele, profesia, locul de naştere şi locul de domiciliu ale viitorilor soţi, locul în care urmează a se desfăşura căsătoria, precum şi numele tatălui şi prenumele mamei viitorilor soţi) este afişat la primărie pe o perioadă de minimum 8 zile (care trebuie să includă două duminici succesive). 

Dacă în 3 zile de la expirarea termenului de publicitate nu s-a primit nici o notificare de opoziţie la căsătorie şi s-a constatat inexistenţa impedimentelor la căsătorie, viitorilor soţi li se eliberează un certificat în acest sens. Efectul publicităţii se anulează în cazul în care căsătoria nu se încheie în termen de 180 de zile.
Cerinţe cu caracter religios. Bisericile catolice impun cerinţa ca ambele părţi să fi fost creştinate şi confirmate ca membri ai bisericii catolice. De asemenea, viitorii soţi trebuie să urmeze un curs prematrimonial religios (care durează cel mult 2 luni). 
Îndeplinirea acestor cerinţe trebuie dovedită prin documente corespunzătoare: certificatul de creştinare emis cu cel mult 6 luni înainte de data căsătoriei; certificatul de atestare a participării la cursul organizat de biserică.
Ceremonia căsătoriei religioase catolice
În cazul căsătoriei celebrate conform dreptului canonic, preotul catolic oficiant are şi calitatea de funcţionar de stare civilă al statului. Ca parte a ceremoniei, în faţa cuplului şi a martorilor oficiali, acesta dă citire articolelor 143, 144 şi 147 din Codul civil referitoare la drepturile şi îndatoririle soţilor.

După încheierea ceremoniei, preotul eliberează, în 2 exemplare, certificatul de căsătorie, semnat de ambii soţi şi de martori. Un exemplar se înmânează soţilor, iar cel de-al doilea este trimis, în termen de 5 zile, la biroul de stare civilă teritorial competent, în vederea înregistrării. Transcrierea în registru a căsătoriei se face în 24 de ore de la primirea documentului şi este notificată preotului oficiant.
Certificatul de căsătorie conţine următoarele informaţii: numele, prenumele, naţionalitatea, data şi locul naşterii, domiciliul soţilor; data publicităţii căsătoriei sau a deciziei de dispensă; după caz, autorizaţia de ridicare a unui impediment la căsătorie; menţiunea că au fost citite articolele din Codul civil; consimţământul la căsătorie exprimat de viitorii soţi; data şi locul oficierii căsătoriei; numele şi prenumele preotului care a oficiat căsătoria şi ritualul folosit; numele, prenumele, locul şi data naşterii, precum şi domiciliul martorilor. 

*

Din cauza condiţiilor speciale aplicabile căsătoriilor oficiate de preoţi aparţinând altor comunităţi religioase, pentru asigurarea legalităţii căsătoriei, de regulă, ceremonia religioasă de căsătorie este precedată de căsătoria civilă.
Codul civil

“Capitolul II – Căsătoria oficiată de un preot catolic şi căsătoria oficiată de preoţii cultelor religioase recunoscute de stat
Art.82. Căsătoria oficiată de un preot catolic

Căsătoria oficiată de un preot catolic este reglementată în conformitate cu Concordatul încheiat cu Sfântul Scaun şi cu legile speciale în materie.
Art.83. Căsătoria oficiată de preoţii cultelor religioase recunoscute de stat

Căsătoria oficiată de preoţii cultelor religioase recunoscute de stat este reglementată de dispoziţiile din capitolul următor, cu excepţia prevederilor din legile speciale privind căsătoria religioasă.
Capitolul III – Căsătoria oficiată de ofiţerul de stare civilă
(…)

Art. 93. Publicitatea

Încheierea căsătoriei trebuie precedată de publicitatea efectuată de ofiţerul de stare civilă.

Publicitatea semnifică afişarea pe uşa primăriei a unui anunţ în care se indică 
numele, prenumele, profesia, locul de naștere și de domiciliu ale viitorilor soţi, precum și locul în care urmează a se celebra căsătoria. De asemenea, anunţul trebuie să cuprindă numele tatălui și prenumele mamei viitorilor soţi, cu excepția cazurilor în care legea interzice o astfel de declarație. 
(…)
Art.95. Durata publicităţii

Anunţul privind intenţia de căsătorie rămâne afişat pe uşa primăriei cel puţin 8 zile, perioadă ce trebuie să includă două duminici succesive.

Art.96. Cererea de publicitate

Cererea de publicitate se face de ambii viitori soţi sau de persoana special împuternicită în acest sens.

Articolul 97. Documente pentru publicare

Persoanele care solicită publicitatea trebuie să prezinte certificatele de naştere (ale ambilor soţi), precum şi orice alte documente necesare pentru dovedirea libertăţii matrimoniale. 

Solicitanţii trebuie să declare, pe proprie răspundere, în faţa registratorului căruia îi solicită publicitatea, că viitorii soţi nu se încadrează în nici una din situaţiile prevăzute de art.87 privind impedimentele la căsătorie, fiindu-le aduse la cunoştinţă de către registrator, prin citire clară şi completă, consecinţele penale ale declaraţiilor false. 

Declaraţia întocmită de registrator în conformitate cu paragraful precedent este semnată şi autentificată de acesta.

În absența declarației menționate la al doilea paragraf, registratorul atestă,  exclusiv prin examinarea completă a actului de naștere, că nu există nici un impediment de consangvinitate sau afinitate în sensul și în scopurile menționate la art. 87.
În cazul în care solicitanții nu prezintă documentele necesare, registratorul trebuie să solicite depunerea acestora de către viitorii soţi. 

(…)

Art.99 – Termenul limită pentru căsătorie

Căsătoria nu poate fi oficiată înainte de a patra zi de la expirarea termenului de publicitate.

În cazul în care căsătoria nu este oficiată în termen de 180 de zile, se consideră că publicitatea nu a avut loc. 

(…)

Art.106 – Locul încheierii căsătoriei

Căsătoria trebuie încheiată public la primărie, în faţa ofiţerului de stare civilă la care a fost făcută cererea de publicitate.

Art.107 – Forma ceremoniei de căsătorie

În ziua indicată părţilor, în prezenţa a 2 martori, chiar şi rude, ofiţerul de stare civilă citeşte viitorilor soţi articolele 143, 144 şi 147; primeşte declaraţia personală a părţilor făcută succesiv, că doresc să ia de soţ, respectiv de soţie şi îi declară căsătoriţi.

Certificatul de căsătorie se completează imediat după oficierea căsătoriei.”
LETONIA
Bază legală
Codul civil

Legea privind starea civilă

Conform art.51 din Codul civil, viitorii soţi care aparţin uneia din religiile: evanghelice luterane, romano-catolice, ortodoxe, vechi credincioşi, metodiste, baptiste sau adventiste de ziua a 7-a pot fi căsătoriţi religios de preotul autorizat, în acest scop, de liderul comunităţii religioase în cauză. 

Oficierea căsătoriei este guvernată de prevederile Codului civil şi ale Legii privind starea civilă, precum şi de reglementările religioase specifice comunităţii căreia îi aparţin viitorii soţi. 

Codul civil
“Art.50
Dacă nu au fost ridicate obiecţii la căsătorie sau dacă acestea au fost respinse, căsătoria poate fi oficiată la oficiul de stare civilă sau, pe baza cererii privind intenţia de a se căsători care conţine o notiţă referitoare la publicitate, poate fi oficiată de preotul unei biserici sau la un alt oficiu de stare civilă.
Art.51
Dacă viitorii soţi aparţin religiei evanghelice luterane, romano-catolice, ortodoxe, vechii credincioşi, metodiste, baptiste, adventiste de ziua a 7-a sau evreieşti şi doresc să fie căsătoriţi de preotul comunităţii religioase care deţine autorizaţia relevantă de la liderii comunităţii, publicitatea căsătoriei are loc în conformitate cu procedurile comunităţii religioase în cauză.

Art.52

Viitorii soţi pentru care se face publicitatea au dreptul de a se căsători în termen de 6 luni de la data la care s-a făcut cunoscut faptul că nu există impedimente la încheierea căsătoriei.

Viitorii soţi se pot căsători la biroul de stare civilă sau în prezenţa unui preot. În acelaşi timp, un preot poate căsători persoane care au îndeplinit condiţia publicităţii în conformitate cu art.51.

Art.53

Căsătoria se celebrează de către directorul biroului de stare civilă sau de preotul comunităţii religioase prevăzute la art.51, dacă prevederile privind încheierea căsătoriei au fost respectate.

Art.54

Directorul oficiului de stare civilă sau preotul nu oficiază căsătoria dacă au cunoştinţă de impedimente la încheierea căsătoriei.

Art.55

Directorul oficiului de stare civilă sau preotul pot oficia căsătoria fără publicitate anterioară, dacă mirele sau mireasa trebuie să plece în misiune sau dacă suferă de o boală gravă.

Art.56

Căsătoria se oficiază în prezenţa mirelui şi a miresei, precum şi a 2 martori majori.

La oficiul de stare civilă, căsătoria se oficiază solemn public în clădirea oficiului sau într-o clădire corespunzătoare.

Căsătoria poate fi oficiată în afara acestor clădiri numai dacă mirele sau mireasa suferă de o maladie gravă sau dacă există alte motive întemeiate.

Art.57

(…)

Preotul oficiază căsătoria în conformitate cu reglementările comunităţii religioase căreia îi aparţine mirele sau mireasa.

Art.58

În termen de 40 de zile de la oficierea căsătoriei, şi pentru fiecare căsătorie oficiată, preotul transmite oficiului de stare civilă din raza teritorială în care a avut loc căsătoria, informaţiile necesare pentru înregistrarea în registrul de căsătorii. Preotul care nu îndeplineşte această obligaţie poate răspunde administrativ.”
Legea privind starea civilă

“Art.5 – Registrele de stare civilă
(1) (…)

(2) De asemenea, se înregistrează în registrul de căsătorii, căsătoriile oficiate de un preot. Înregistrarea se face la numărul imediat următor după primirea notificării preotului.

Art.13 – Publicitatea

(1) (…)

(2) Căsătoria se anunţă prin publicarea unui anunţ la oficiul de stare civilă cu o lună înainte de încheierea căsătoriei. Dacă căsătoria urmează a fi oficiată de un preot autorizat de conducătorii comunităţii religioase relevante, publicitatea căsătoriei se efectuează în conformitate cu procedurile comunităţii religioase în cauză.”

MALTA

Bază legală

Legea privind căsătoria

Codul civil

Acordul încheiat între Sfântul Scaun şi Republica Malta privind recunoaşterea efectelor civile ale căsătoriilor canonice şi a deciziilor autorităţilor şi tribunalelor ecleziastice asupra acestor căsătorii
 reglementează efectele civile ale căsătoriilor oficiate conform normelor canonice ale bisericii catolice (art.1), ale hotărârilor de nulitate şi decretelor de ratificare a nulităţii căsătoriei adoptate de tribunalele ecleziastice (art.3) şi decretelor Pontifului roman super matrimonio rato et non consummato (art.7).

Prin instituirea „căsătoriei prin concordat” (căsătoria canonică cu efecte civile depline), Acordul a armonizat dimensiunile civile şi canonice ale căsătoriilor oficiate de biserică, sub aspectul libertăţii de conştiinţă şi a dreptului la protecţia demnităţii persoanei.  

Principiile consacrate în Acord au fost transpuse în legislaţia internă de Legea din 1995 pentru modificarea Legii privind căsătoria.


Legea privind căsătoria
“Formalităţile care precedă căsătoria

Art.7. Publicitatea căsătoriei

(1) Oficierea căsătoriei trebuie precedată de publicarea anunţului de căsătorie.

(2) Anunţul de căsătorie conţine numele, prenumele, locul de naştere şi domiciliul fiecăruia din viitorii soţi, locul în care urmează să aibă loc căsătoria şi, cu excepţia cazului în care registratorul, în cazul filiaţiei naturale sau în alte cazuri, consideră necesar să acţioneze altfel, numele tatălui şi numele şi prenumele mamei fiecăruia din viitorii soţi.

(3) Publicarea anunţului de căsătorie constă în afişarea acestuia la biroul de stare civilă, într-un loc public şi rezervat în acest scop şi în menţinerea anunţului astfel afişat pe o perioadă de minimum 8 zile consecutive, fără a fi incluse zilele de sâmbătă, duminică sau alte zile de sărbătoare legală. De asemenea, anunţul se afişează în locurile în care actele oficiale sunt afişate, de regulă, în oraşul, satul sau parohia din Malta în care domiciliază fiecare dintre viitorii soţi.

(4) Anunţul de căsătorie se publică de către sau din ordinul registratorului, pe baza cererii scrise semnate de ambii viitori soţi sau, în cazul unei căsătorii prin procură, de către mandatar şi de celălalt viitor soţ.

(5) Cererii de publicare a anunţului de căsătorie nu i se dă curs dacă nu este depusă la registrator cu 6 săptămâni înainte de data la care urmează să aibă loc căsătoria sau într-un termen mai scurt pe care registratorul îl poate accepta în anumite circumstanţe, numai dacă şi până în momentul în care registratorului i se prezintă toate informaţiile relevante:

a. certificatele de naştere ale viitorilor soţi;

b. declaraţia, dată sub jurământ şi semnată de fiecare din viitorii soţi, referitoare la necunoaşterea de către aceştia a unui impediment legal la căsătorie sau a unei alte cauze legale care ar putea împiedica oficierea căsătoriei.

(…)

(6) În sensul acestei legi, registratorul este cel care acceptă jurământul.

(7) Dacă anunţul de căsătorie a fost publicat în conformitate cu prevederile prezentei legi şi registratorul constată că nu există nici un impediment legal sau o altă cauză legală care ar putea împiedica oficierea căsătoriei, la cererea unuia din viitorii soţi, registratorul eliberează un certificat de atestare a publicării anunţului de căsătorie, în care, în afara altor informaţii relevante, se indică şi data expirării termenului de publicitate.

(8) Cu respectarea dispoziţiilor art.10, nici o persoană nu poate încheia o căsătorie până când nu a fost eliberat certificatul prevăzut de dispoziţiile paragrafului 7; şi dacă acest certificat sau certificatul eliberat în conformitate cu dispoziţiile art.10 nu constituie dovada finală şi concludentă a conţinutului acestora.

(…)
Formalităţile de căsătorie
Art.11. Forma căsătoriei

(1) Căsătoria se poate încheia în formă civilă, respectiv în forma stabilită de prezenta lege pentru căsătoria civilă, sau în formă religioasă, respectiv în forma religioasă în conformitate cu prevederile prezentei legi.

(2) Căsătoria civilă sau religioasă este validă numai dacă sunt îndeplinite sau respectate toate prevederile prezentei legi aplicabile acesteia sau căsătoriei, în general.

(3) În cazul nerespectării unei formalităţi sau cerinţe similare referitoare la oficierea sau pregătirea oficierii căsătoriei, căsătoria nu poate fi anulată şi este considerată ca fiind validă, dacă cererea în anulare nu este făcută în termen de 2 ani de la oficierea căsătoriei.

Art.12. Înregistrarea căsătoriei

(1) Înregistrarea nu este esenţială pentru validitatea căsătoriei.

(2) Înregistrarea nu operează pentru a valida o căsătorie care, independent de o astfel de înregistrare, este nulă.

(3) Căsătoria nu are efect în sensul prezentei legi dacă şi până în momentul în care actul de căsătorie corespunzător este completat şi transmis pentru înregistrare în conformitate cu articolele 293 şi 294 din Codul civil
.

Art.13. Martorii
(1) Toate căsătoriile se încheie în prezenţa a cel puţin 2 martori, în afara ofiţerului de stare civilă, a preotului sau a persoanei care oficiază căsătoria.

(2) Orice persoană care a împlinit vârsta de 18 ani, chiar înrudită cu unul din viitorii soţi, poate fi martoră în sensul prezentului articol sau al articolului 14.

(…)

Art.17. Forma căsătoriei religioase

(1) Cu excepţia dispoziţiilor art.21, o căsătorie religioasă se încheie conform ritualurilor şi uzanţelor unei biserici sau religii recunoscută în sensul acestei legi şi căreia îi aparţin unul sau ambii din viitorii soţi sau în cadrul căreia profesează unul sau ambii viitori soţi; dar, pentru ca această căsătorie să fie validă, consimţământul persoanelor care se căsătoresc trebuie să aibă conţinutul consimţământului prevăzut de art.15.2.

(2) În sensul acestei legi, o biserică sau religie este recunoscută dacă este general acceptată ca biserică sau religie sau dacă este recunoscută în sensul acestei legi de către ministru; dacă în aplicarea prezentului paragraf se ridică anumite probleme, decizia ministrului menţionat este finală şi concludentă.

(3) Actul de căsătorie se completează şi se transmite pentru înregistrare, imediat după căsătorie.

(…)

Căsătoriile catolice

Art.21. Recunoaşterea căsătoriei catolice

(1) Căsătoria încheiată în Malta, după intrarea în vigoare a prezentului articol, în conformitate cu normele şi formalităţile stabilite de dreptul canonic, este recunoscută din momentul oficierii şi are aceleaşi efecte civile ca şi căsătoria oficiată în conformitate cu normele şi formalităţile prevăzute de prezenta lege.

(2) Prevederile paragrafului 1) se aplică numai dacă:

a. anunţul privind intenţia de căsătorie prevăzut de prezenta lege a fost publicat sau s-a acordat dispensă în conformitate cu articolele 7-10, iar registratorul a emis un certificat de atestare a publicităţii sau a dispensei;

b. preotul parohiei care, în conformitate cu dreptul canonic, are jurisdicţie în locul în care a fost oficiată căsătoria, transmite directorului biroului public de stare civilă, actul de căsătorie în forma stabilită prin acordul comun al părţilor şi semnat de acesta, conform celor prevăzute în Acord;

c. nu există nici un impediment la căsătorie în sensul celor prevăzute de articolele 3,4, 5 şi 6. Cu toate acestea, organele competente ale Bisericii catolice pot acorda, în sensul căsătoriei catolice reglementate de prezenta lege, autorizaţii sau dispensă la restricţiile prevăzute de art.3.2 şi art.5.1, literele c şi d.

(3) Certificatul prevăzut la paragraful 2.a. constituie dovada definitivă şi concludentă a conţinutului acestuia.

Art.22. Transcrierea actului de căsătorie

(1) Fără a se aduce atingere prevederilor din prezenta lege sau din Codul civil referitoare la procedura conform căreia actul de căsătorie urmează a fi înregistrat, preotul parohiei prevăzut de art.21.2.b. trimite actul de căsătorie la biroul public de stare civilă, pentru înregistrare, în termen de 5 zile lucrătoare de la oficierea căsătoriei.

(2) Neîndeplinirea cerinţei de trimitere a actului de căsătorie pentru înregistrare, conform dispoziţiilor paragrafului 1, nu constituie un obstacol pentru trimiterea actului după expirarea acestui termen. În orice moment, oricare din soţi poate solicita ca transmiterea să fie efectuată de preotul parohiei, care are obligaţia permanentă de a efectua o astfel de transmitere.

(3) După ce actul de căsătorie a fost trimis la biroul public de stare civilă, directorul biroului verifică dacă acestei căsătorii i se aplică prevederile art.21; după constatarea acestui lucru, directorul biroului înregistrează actul care se consideră ca având toate efectele legale ale actului de căsătorie prevăzut la art.12. După înregistrarea actului de căsătorie, cât de curând posibil, directorul biroului public de stare civilă notifică înregistrarea preotului parohiei care a transmis actul de căsătorie.

(4) O căsătorie recunoscută în conformitate cu art.21, după transmiterea şi înregistrarea actului de căsătorie, este recunoscută din momentul oficierii. Totuşi, această recunoaştere nu aduce atingere nici unui drept de proprietate legal obţinut de terţi de bună-credinţă înainte de transmiterea actului de căsătorie menţionată de acest articol, dacă actul de căsătorie este transmis după expirarea termenului prevăzut la paragraful 1.”
MAREA BRITANIE

Baza legală

Legea din 1949 privind căsătoria (cu modificările ulterioare)

Conform legislaţiei britanice, există 4 tipuri de ceremonii de căsătorie ale căror efecte legale sunt recunoscute:

- căsătoria civilă
- căsătorie oficiată conform riturilor Bisericii Angliei

- căsătoria prin ceremonie religioasă non-anglicană

- căsătoriile evreieşti şi cele ale sectei protestante Quaker

Căsătoriile oficiate conform riturilor Bisericii anglicane

▪ Condiţii generale referitoare la legalitatea căsătoriei religioase:

- căsătoria trebuie oficiată de o persoană sau în prezenţa unei persoane autorizate să înregistreze căsătoriile;

- căsătoria trebuie înregistrată în registrul de căsătorii al bisericii; certificatul de căsătorie trebuie semnat de către soţi, de cel puţin 2 martori, de persoana care a oficiat căsătoria şi, dacă aceasta nu este autorizată să înregistreze căsătoriile, de persoana abilitată să înregistreze căsătoriile.

Toţi preoţii bisericilor anglicane sunt autorizaţi să înregistreze căsătoriile religioase pe care le oficiază.

Pentru persoanele care oficiază căsătorii în religia evreiască sau a sectei protestante Quaker, autorizaţia de înregistrare a căsătoriei se emite automat.

Oficianţii altor comunităţi religioase pot înregistra căsătoriile numai dacă sunt autorizaţi printr-un certificat/licenţă eliberat(ă) în acest scop de Registratorul superintendent. În lipsa acestei autorizaţii, la căsătoria religioasă este necesară prezenţa funcţionarului de stare civilă (registratorului). 

▪ Căsătoria poate avea loc într-o biserică anglicană dacă se face dovada că:

- unul din soţi: a locuit în parohie o perioadă de minimum 6 luni/a fost botezat în respectiva parohie/s-a pregătit pentru confirmare în respectiva parohie/a  participat la serviciile religioase obişnuite ale bisericii o perioadă de cel puţin 6 luni 

sau

- unul din părinţii viitorilor soţi, în orice perioadă de  după naşterea acestuia: a locuit în parohie o perioadă de cel puţin 6 luni; a participat la serviciile religioase obişnuite ale bisericii o perioadă de cel puţin 6 luni 

sau

- unul din părinţii sau bunicii unuia din viitorii soţi s-a căsătorit în biserica respectivei parohii. 

▪ Aspecte legale privind căsătoria religioasă

Publicitatea căsătoriei Citirea anunţului de căsătorie în biserică. Anunţul privind intenţia de căsătorie (banns) trebuie citit în  biserica fiecăruia dintre viitorii soţi, precum şi în biserica în care urmează a avea loc căsătoria, dacă aceasta este diferită de una din bisericile mai sus menţionate. Anunţul se citeşte în biserică în 3 duminici (consecutive sau nu) în perioada de 3 luni care precedă căsătoria.
Conform art.8 din Legea din 1949 privind căsătoria, nici un preot nu poate fi obligat să publice anunţul de căsătorie dacă “viitorii soţi, cu cel puţin 7 zile înainte de data la care doresc ca anunţul să fie citit prima dată, nu depun o cerere scrisă şi datată, care să conţină numele şi prenumele, adresa de reşedinţă ale fiecăruia dintre viitorii soţi, precum şi perioada în care fiecare dintre viitorii soţi a locuit la reşedinţa respectivă.”

În cazul în care căsătoria nu are loc în termen de 3 luni de la încheierea citirii anunţului de căsătorie, publicitatea căsătoriei este nulă, iar căsătoria nu mai poate fi oficiată pe baza acesteia. 

(Legea din 1949 privind căsătoria, articolele 6-12)

Dacă cererea de publicare a anunţului este depusă prea târziu pentru a putea fi respectată condiţia privind termenul/în cazul căsătoriei unor persoane a căror naţionalitate nu este britanică/în cazul în care unul sau ambii viitori soţi nu locuiesc în Anglia, este necesară procedura autorizaţiei comune.

Vârsta legală. Pentru persoanele care nu au împlinit vârsta de 18 ani este necesar consimţământul părinţilor; conform legii minorii sub 16 ani nu au dreptul să se căsătorească.
Data căsătoriei. Pentru a fi legală, căsătoria trebuie să aibă loc între orele 8,00 şi 16,00, în orice zi a săptămânii. De regulă, căsătoriile au loc duminica.
Indicaţii pentru persoanele divorţate. Din anul 2002, în anumite circumstanţe, biserica poate accepta oficierea religioasă a căsătoriei unei persoane care a fost căsătorită religios şi a divorţat.
Autorizaţii. În anumite situaţii, pentru oficierea căsătoriei religioase, poate fi necesară:

- o autorizaţie specială pentru cazul în care se doreşte oficierea căsătoriei într-o biserică care nu se află în parohia locală, şi faţă de care nu sunt îndeplinite condiţiile prevăzute de lege pentru biserica în care are loc căsătoria. Taxa achitată pentru această autorizaţie este de cca 250 £;
sau 
- o autorizaţie comună care înlocuieşte condiţia publicării anunţului de căsătorie, dacă nu sunt îndeplinite condiţiile legale referitoare biserică (şi nu mai este timp pentru a fi îndeplinite înainte de căsătorie). Eliberarea autorizaţiei comune este la latitudinea autorităţii religioase la care s-a depus cererea pentru eliberarea autorizaţiei. Ca parte a procedurii de solicitare a autorizaţiei, este demn de menţionat jurământul depus personal în faţa unui oficial legal. Autorizaţia comună poate fi eliberată pentru o căsătorie care urmează să aibă loc într-o anumită biserică şi are o valabilitate de 3 luni. Taxa este de cca 165 £. (Legea din 1949 privind căsătoria, art.15, 16)

sau
- un certificat al Registratorului superintendent (şeful biroului de stare civilă competent teritorial) – o altă alternativă la citirea anunţului de căsătorie şi care implică publicarea anunţului de căsătorie la Biroul de stare civilă din districtul în care este situată biserica în care urmează a avea loc căsătoria. Condiţia este ca persoana în cauză să locuiască în respectivul district pentru o perioadă de minimum 7 zile înainte de depunerea cererii de obţinere a certificatului. Vicarul bisericii în care urmează a avea loc căsătoria poate accepta sau nu certificatul emis de Registratorul superintendent. (Legea din 1949 privind căsătoria, art.17)
▪ Alte aspecte privind căsătoria religioasă
Jurămintele de căsătorie. În biserică, în faţa preotului, a familiei şi a prietenilor viitorii soţi pronunţă jurăminte sau promisiuni.

Vârsta minimă pentru martorii la căsătorie: legea nu prevede o anumită vârstă pentru martori, dar dacă aceştia nu au împlinit 18 ani, este necesar acordul vicarului care oficiază căsătoria. Numărul martorilor este de cel puţin 2 (Legea din 1949 privind căsătoria, art.22)
Oficierea căsătoriei de către un alt preot decât cel al bisericii în care are loc ceremonia este posibilă, cu condiţia ca acesta să aparţină bisericii anglicane, şi cu acordul preotului bisericii în care se oficiază căsătoria. 
Costul căsătoriilor religioase. Pentru anul 2013, taxa legală de bază este de cca 440 £ (care include costul îndeplinirii tuturor condiţiilor legale). Taxa include: onorariul vicarului, onorariul bisericii, costul anunţului de căsătorie, al certificatului de căsătorie, precum şi costurile administrative implicate de oficierea căsătoriei. Taxa nu include costurile legate, de exemplu, de încălzirea bisericii, de onorariul organistului, al corului sau costul florilor.
În practică, înainte de oficierea căsătoriei, se eliberează o factură a cheltuielilor legale implicate de căsătoria religioasă
POLONIA

Bază legală

Codul familiei

Legea privind actele de stare civilă

O revizuire foarte importantă a Codului familiei a avut loc în 1998, când au fost modificate prevederile referitoare la formele de încheiere a căsătoriei, ca urmare a ratificării Tratatului (Concordatului) cu Sfântul Scaun. S-a introdus, astfel, posibilitatea viitorilor soţi de a opta între o căsătorie civilă şi o căsătorie canonică (aşa-numita „căsătorie prin concordat”). Căsătoria canonică are efecte civile legale (conform art.10 din Tratat, căsătoria canonică catolică are aceleaşi efecte pe care le are căsătoria încheiată conform legii poloneze). 

Căsătoria religioasă are efecte civile dacă este oficiată în baza unei convenţii ratificate/legi de reglementare a relaţiilor dintre stat şi biserică/asociaţie de cult. Autorităţile religioase nu sunt abilitate să elibereze acte de stare civilă; în cazul căsătoriei religioase, certificatul de căsătorie se întocmeşte de ofiţerul de stare civilă. În absenţa înregistrării, căsătoria religioasă nu are efecte civile   (Codul civil, art.1, paragrafele 2 şi 3).

Oficierea căsătoriei religioase având efecte legale („căsătoria prin concordat”) nu este limitată numai la biserica catolică, ci poate avea loc şi în cadrul altor comunităţi religioase: ortodoxă, evanghelică-Augsburg, evanghelică reformată, evanghelică metodistă, baptistă, adventistă de ziua a 7-a, penticostală şi evreiască.
Căsătoriile încheiate în aşezămintele religioase musulmane sunt considerate ca fiind ceremonii religioase fără caracter legal şi obligatoriu; în consecinţă, pentru a avea efect legal, căsătoria religioasă trebuie precedată de căsătoria civilă. 

Ministrul de interne publică lista reprezentanţilor fiecărei biserici/asociaţii de cult care au competenţa oficierii de căsătorii religioase cu efecte civile.

Aspecte procedurale referitoare la ceremonia catolică de căsătorie
▪ Obţinerea certificatului de constatare a inexistenţei impedimentelor la căsătorie. Conform art.54 din Legea privind actele de stare civilă, indiferent de forma căsătoriei – civilă sau religioasă – , în vederea întocmirii dosarului de căsătorie, fiecare din viitorii soţi trebuie să prezinte ofiţerului de stare civilă următoarele documente: documentul de identitate, certificatul de naştere; un document justificativ privind desfacerea, anularea sau inexistenţa căsătoriei, dacă unul din viitorii soţi a mai fost căsătorit; o declaraţie scrisă privind absenţa impedimentelor la căsătorie.
Pe baza acestor documente, ofiţerul de stare civilă competent eliberează viitorilor soţi care doresc oficierea unei căsătorii religioase, un certificat constatator al inexistenţei impedimentelor la căsătorie; în lipsa acestui certificat constatator, căsătoria religioasă nu îşi produce efectele civile (Codul civil, art.41 şi 8.1).
▪ Depunerea, la biserica în care urmează a avea loc căsătoria, a următoarelor documente: certificatul de constatare a inexistenţei impedimentelor la căsătorie;  certificatul de creştinare (emis cu cel mult 3 luni înainte); declaraţia privind libertatea matrimonială; certificatul de anulare a căsătoriei de către biserica catolică, în cazul unei căsătorii anterioare desfăcute; hotărârea de divorţ, în cazul unei căsătorii anterioare desfăcute pe cale judecătorească; declaraţiile a 2 martori, făcute în prezenţa oficialului religios, referitoare la libertatea matrimonială a unuia din viitorii soţi, dacă oficialul are anumite dubii privind starea civilă actuală a acestuia; certificatul de confirmare religioasă; cartea de identitate; certificatul de participare la cursul precanonic organizat de biserică. 

▪ Completarea formularului prenupţial înmânat de preot (act cu caracter confidenţial).

▪ Îndeplinirea eventualelor cerinţe suplimentare (de exemplu, obţinerea dispensei în cazul căsătoriilor mixte religios).

▪ Publicitatea căsătoriei la biserica în care urmează a se oficia căsătoria; de regulă, durata publicităţii este de 2 săptămâni.

▪ Obţinerea unei scrisori de autorizare emisă de preotul local, în cazul în care căsătoria urmează a fi oficiată într-o biserică situată în afara parohiei de reşedinţă.
Conform legii, căsătoria poate fi încheiată după o lună şi o zi de la data depunerii documentelor.
Căsătoria religioasă trebuie înregistrată, în registrul de căsătorii, de ofiţerul de stare civilă competent teritorial, imediat după primirea certificatului pe care oficiantul căsătoriei îl trimite în termen de 5 zile de la oficierea căsătoriei; certificatul atestă faptul că au fost îndeplinite toate condiţiile legale referitoare la încheierea căsătoriei.  

Preoţii care oficiază căsătorii răspund civil pentru nerespectarea condiţiilor legale referitoare la încheierea căsătoriei religioase. 

PORTUGALIA

Bază legală
Codul civil

Ceremoniile de căsătorie romano-catolice pot avea loc în orice biserică autorizată în acest scop, conform legilor canonice. Căsătoria romano-catolică nu trebuie precedată de căsătoria civilă. Potrivit art.1070 din Codul civil, legea canonică “defineşte şi reglementează condiţiile şi efectele spirituale ale căsătoriei”, în timp ce legea civilă “defineşte şi reglementează condiţiile şi efectele temporale ale căsătoriei.”
Ceremoniile de căsătorie oficiate de alte biserici/culte sunt precedate de căsătoria civilă, în urma căreia se emite certificatul de căsătorie (art.1057 din Codul civil). 

Codul civil

„Secţiunea I – Dispoziţii generale

Art.1056. Căsătoria este un contract permanent între două persoane de sex diferit, încheiat în scopul constituirii legitime a unei familii.
Art.1057. Catolicii celebrează căsătoria în forma stabilită de Biserica catolică. Cei care nu sunt catolici celebrează căsătoria în faţa ofiţerului de stare civilă, în condiţiile şi în formele stabilite de legea civilă.

Secţiunea II – Dispoziţii comune celor două forme de căsătorie

Art.1058 – Căsătoria este interzisă:

(1) minorilor sub 21 de ani şi persoanelor majore incapabile să se întreţină şi să-şi administreze bunurile, dacă nu au obţinut consimţământul părinţilor sau ai reprezentanţilor legali, în condiţiile prevăzute de art.1061;

(2) tutorelui şi descendenţilor acestuia, cu persoana aflată în tutelă până la încheierea tutelei şi chiar până în momentul în care au fost aprobate conturile de tutelă, cu excepţia cazului în care tatăl sau mama decedat/decedată a permis acest lucru prin testament sau prin alt act autentic;
(3) soţului adulterin, cu complicele condamnat pentru această faptă;
(4) soţului condamnat ca autor sau complice la crimă comisă împotriva soţiei, cu persoana care a participat la crimă ca autor sau complice, sau care a ajutat la comiterea crimei;
(5) persoanelor intrate în ordine sau legate prin jurăminte solemne recunoscute de lege.

(…)
Subsecţiunea I – Dispoziţii speciale privind căsătoria catolică

Art.1069. Căsătoria catolică produce efecte civile numai dacă este celebrată conform legilor canonice din regat, sub rezerva următoarelor condiţii.

Art.1070. Legea canonică defineşte şi reglementează condiţiile şi efectele spirituale ale căsătoriei; legea civilă defineşte şi reglementează condiţiile şi efectele sale temporale.

Art.1071. Preotul care oficiază o căsătorie prin încălcarea dispoziţiilor art.1058 este sancţionat cu pedepsele prevăzute de legea penală.

Secţiunea IV – Anularea căsătoriei şi efectele acesteia

Art.1086. Căsătoria catolică poate fi anulată numai de tribunalele ecleziastice şi în cazurile prevăzute de legile bisericii recunoscute în regat.

Art.1087. Cu toate acestea, jurisdicţia tribunalelor ecleziastice este limitată la cunoaşterea şi judecarea acţiunilor în anulare; toate cercetările şi anchetele necesare se efectuează de autoritatea judiciară civilă competentă.

Art.1088. Sentinţa de anulare a unei căsătorii pronunţată de un tribunal eclaziastic se execută de autoritatea civilă, căreia i se comunică sentinţa în mod oficial; autorităţii ecleziastice îi revine obligaţia de a transmite preotului oficiant al căsătoriei un extras din această sentinţă, pentru a fi transcris pe marginea actului respectiv.”

SLOVACIA
Bază legală

Codul familiei
Legea privind actele de stare civilă

Căsătoria religioasă oficiată, în condiţiile prevăzute de lege, de autorităţile bisericeşti autorizate în acest scop, are efecte legale.
Căsătoria religioasă se oficiază, în prezenţa a 2 martori, de persoana autorizată de aşezământul religios înregistrat, în condiţiile dreptului canonic. Conform art.10 din Tratatul încheiat, în anul 2000, cu Vaticanul, oficierea căsătoriilor catolice este guvernată de legea canonică.
În termen de 3 zile de la oficierea căsătoriei, preotul oficiant obligaţia de a trimite certificatul de căsătorie la biroul de stare civilă competent teritorial, în vederea înregistrării.

SPANIA
Bază legală
Codul civil

▪ Legea organică nr.7/1980 privind libertatea religioasă prevede dreptul comunităţilor religioase de a încheia acorduri de statul pentru reglementarea unor instituţii religioase specifice, printre care şi căsătoria religioasă cu efecte legale. În vederea încheierii acestor acorduri, comunităţile religioase, altele decât cea catolică, trebuie să facă parte dintr-o singură federaţie. În anul 1992, trei comunităţi religioase (protestantă, evreiască şi musulmană) au încheiat acorduri de cooperare cu statul.
 În elaborarea acordurilor – aprobate prin lege - s-au luat în considerare principiile şi liniile directoare prevăzute în acordurile încheiate între Biserica catolică  şi stat.
Astfel, legea recunoaşte legalitatea şi validitatea căsătoriilor religioase catolice, protestante („Sunt recunoscute efectele civile ale căsătoriilor celebrate de preoţii bisericilor aparţinând Federaţiei entităţilor religioase evanghelice din Spania. Pentru recunoaşterea deplină a acestor efecte, căsătoria trebuie înregistrată la Biroul registrului de stare civilă.”), evreieşti („Sunt recunoscute efectele civile ale căsătoriilor oficiate conform regulilor formale evreieşti de către autorităţile aparţinând Federaţiei comunităţilor evreieşti. Pentru recunoaşterea deplină a acestor efecte, căsătoria trebuie înregistrată la Biroul registrului de stare civilă”) şi musulmane („Validitatea civilă a căsătoriei oficiate în conformitate cu ceremonia religioasă organizată conform legii musulmane este recunoscută din momentul celebrării acesteia, dacă părţile îndeplinesc condiţiile de capacitate legală prevăzute de Codul civil. Mirele şi mireasa trebuie să-şi exprime consimţământul în prezenţa persoanelor menţionate la art.3.1. - liderii musulmani şi imami ai Comisiei islamice din Spania - şi a cel puţin 2 martori majori. Pentru recunoaşterea deplină a acestor efecte, căsătoria trebuie înregistrată la Biroul registrului de stare civilă”).
 
Conform Codului civil şi acordurilor încheiate de comunităţile religioase cu statul,  căsătoria religioasă îşi produce efectele legale din momentul oficierii. Pentru recunoaşterea deplină a efectelor legale, certificatul căsătoriei religioase eliberat de biserică trebuie înregistrat în registrul de stare civilă competent teritorial.
Între efectele civile ale căsătoriilor religioase catolice şi ale celorlalte căsătorii religioase legale, există unele diferenţe. Principala diferenţă constă în faptul că deciziile jurisdicţiei ecleziastice catolice privind nulitatea/desfacerea căsătoriei au efecte civile, în timp ce celorlalte jurisdicţii religioase nu deţin această competenţă. 
Efectele civile ale reglementărilor religioase privind căsătoria sunt supuse limitărilor care derivă din ordinea publică. 

▪ În Spania, ţară majoritar catolică, s-a păstrat tradiţia catolică în materie; conform dispoziţiilor canonice şi deciziilor Conciliului Tridentin, căsătoria se celebrează în faţa preotului catholic autorizat, ca martor calificat. Căsătoria religioasă romano-catolică este un contract legal obligatoriu.
Căsătoria catolică nu necesită proceduri civile preliminare. În vederea încheierii căsătoriei religioase, viitorii soţi trebuie să prezinte preotului oficiant autorizat următoarele documente: certificatele de naştere; certificatele de creştinare (emise cu cel mult 6 luni înainte şi legalizate de episcopia emitentă); certificatele de libertate matrimonială. În general, durata pregătirilor pentru oficierea căsătoriei catolice este cuprinsă între 1-3 săptămâni.

În termen de o săptămână de la oficierea căsătoriei religioase, certificatul de căsătorie religioasă trebuie trimis la biroul de stare civilă competent teritorial pentru înregistrare. Solicitarea înregistrării poate fi făcută atât de către soţi, cât şi de preotul oficiant. De aceea, este importantă clarificarea, anterior oficierii căsătoriei, a aspectelor legate de autorizarea preotului oficiant de a încheia căsătorii şi de modalitatea de înregistrare civilă a căsătoriei.  

Neînregistrarea căsătoriei nu aduce atingere validităţii căsătoriei. 

▪ Cuplurile care se căsătoresc în cadrul unei ceremonii protestante, islamice sau evreieşti trebuie să obţină întâi autorizaţia de căsătorie emisă de autorităţile de stare civilă competente. 
Anterior oficierii căsătoriei, viitorii soţi trebuie să se prezinte la funcţionarul biroului de stare civilă competent teritorial. După verificarea capacităţii civile de căsătorie a părţilor contractante, acesta eliberează certificatul de capacitate care permite viitorilor soţi să oficieze căsătoria având efecte civile, în termen de 6 luni de la emitere, în faţa preotului comunităţii religioase în cauză şi a 2 martori care au împlinit vârsta legală. 

Codul civil

“Art.49
Orice cetăţean spaniol se poate căsători pe teritoriul sau în afara teritoriului Spaniei:

1. în faţa judecătorului, primarului sau a funcţionarului public prevăzut de prezentul Cod;

2. în concordanţă cu forma religioasă prevăzută de lege.

De asemenea, cetăţenii se pot căsători în afara teritoriului Spaniei în forma prevăzută de legea locului în care se oficiază căsătoria.

(…)
Art.59

Consimţământul matrimonial poate fi dat în forma prevăzută de congregaţia religioasă înregistrată, în termenii asupra cărora s-a căzut de acord cu statul sau, în absenţa acestora, în termenii prevăzuţi de legislaţia statului.

Art.60

O căsătorie oficiată în conformitate cu prevederile Legii canonice sau în orice formă religioasă prevăzută la articolul precedent are efecte civile. Prevederile din următorul capitol se aplică în ce priveşte recunoaşterea deplină a acestor efecte.

Capitolul IV

Înregistrarea căsătoriei în Registrul de stare civilă

Art.61

Căsătoria are efecte civile de la data oficierii acesteia.

Recunoaşterea deplină a căsătoriei necesită înregistrarea acesteia în registrul de stare civilă.

Căsătoria neînregistrată nu aduce atingere drepturilor obţinute cu bună credinţă de terţi.

(…)

Art.63

Înregistrarea căsătoriei oficiate în Spania în formă religioasă se efectuează prin simpla înregistrare a certificatului emis de respectiva biserică sau congregaţie, care trebuie să conţină elementele prevăzute de legislaţia privind registrul de stare civilă.

Înregistrarea este respinsă dacă documentele prezentate sau datele din registru arată că nu sunt îndeplinite condiţiile de validitate prevăzute de prezentul capitol.”
SUEDIA
Bază legală

Codul privind căsătoria nr.1987:230
▪ Comunităţile religioase înregistrate (în condiţiile Legii privind comunităţile religioase nr.1998:1593
) au dreptul de a oficia căsătorii religioase cu efecte legale depline în baza Ordonanţei Guvernului. Conform dispoziţiilor cuprinse în Capitolul 11, art.6.3 din Ordonanţa Guvernului, statul poate delega unei comunităţi religioase, competenţa administrativă de drept public a oficierii căsătoriei religioase cu efecte civile depline. Condiţiile de delegare sunt aceleaşi pentru toate comunităţile religioase înregistrate (un număr de cel puţin 3.000 de membri; activităţi desfăşurate în conformitate cu prevederile Codului privind căsătoria).
 Delegarea se acordă, prin decizie, de Agenţia pentru servicii juridice, financiare şi administrative, la cererea comunităţii religioase în cauză. De la 1 mai 2009, cerinţa autorizaţiei de oficiere a ceremoniilor de căsătorie se aplică şi Bisericii Suediei.

▪ Anterior oficierii căsătoriei, viitorii soţi trebuie să prezinte preotului oficiant următoarele documente:

- certificatele de naştere (care atestă împlinirea vârstei de 18 ani);

- certificatele de libertate matrimonială;

- certificatul de inexistenţă a impedimentelor la căsătorie (eliberat, cu cel mult 4 luni înainte de data căsătoriei, de biroul fiscal local);

- în cazul existenţei unei căsătorii anterioare, copie legalizată a certificatului de deces al fostului soţ/copie legalizată a hotărârii de divorţ.

▪ Ceremonia religioasă se efectuează în conformitate cu procedura de căsătorie specifică comunităţii religioase în cauză. O comunitate religioasă/oficiantul de căsătorii autorizat din cadrul unei comunităţi religioase nu are obligaţia de a oficia o ceremonie de căsătorie. În consecinţă, o ceremonie de căsătorie pe care un cuplu ar vrea să o aibă într-o anumită comunitate religioasă nu poate avea loc acolo, chiar dacă viitorii soţi îndeplinesc condiţiile prevăzute în Codul privind căsătoria (sunt vizate în acest sens, căsătoriile între persoane de acelaşi sex).

Căsătoria religioasă oficiată într-un aşezământ al Bisericii naţionale – Biserica luterană – poate fi oficiată numai dacă unul sau ambii viitori soţi sunt membri ai bisericii luterane.

Bisericile au competenţa emiterii certificatelor de căsătorie.
II. STATE MEMBRE ÎN CARE NUMAI CĂSĂTORIA CIVILĂ ARE EFECTE LEGALE
AUSTRIA
Bază legală

Legea nr.26/1961 privind căsătoria

Codul civil

Conform art.15 din Legea privind căsătoria, căsătoria civilă este obligatorie. Numai căsătoria civilă este legală, căsătoria religioasă nefiind legal recunoscută. Căsătoria civilă, efectuată de autorităţile de stare civilă teritorial competente,  poate fi urmată de o ceremonie religioasă. 

BELGIA
Bază legală

Constituţie
 

Căsătoria civilă este obligatorie (art.21, paragraf 2 din Constituţie); aceasta poate fi urmată de ceremonia religioasă. 
„Art.21
(…)

2. Căsătoria civilă trebuie să preceadă întotdeauna căsătoria religioasă, cu excepţia eventualelor cazuri prevăzute de lege.”

BULGARIA
Bază legală

Codul familiei

Conform art.6 din Codul Familiei, numai căsătoria civilă produce efecte legale.

„Art.6
(1) Numai căsătoria civilă, încheiată în forma prevăzută de prezentul Cod produce efectele legale aferente căsătoriei.

(2) Ceremonia religioasă poate avea loc numai după încheierea căsătoriei civile. Această ceremonie nu produce efecte legale.”

ESTONIA
Bază legală
Legea din 2009 privind dreptul familiei

Căsătoria civilă se încheie de ofiţerul de stare civilă; după semnarea de către ambii soţi, certificatul de căsătorie este înregistrat la oficiul de stare civilă.

“Art.7 Procedura de încheiere a căsătoriei
(1) Căsătoria se încheie în prezenţa ofiţerului de stare civilă.

(2) Căsătoria se încheie cu condiţia ca viitorii soţi să-şi exprime, personal şi simultan, dorinţa de a încheia căsătoria în faţa ofiţerului de stare civilă. (…)
FRANŢA
Bază legală
Codul civil (art.165, art.194)

În sistemul francez, numai căsătoria civilă este recunoscută de lege. Conform art.165 din Codul civil, căsătoria se celebrează la locul de domiciliu al soţilor (al unuia din soţi sau la reşedinţa acestuia). După îndeplinirea condiţiei de publicitate, în prezenţa soţilor şi a martorilor, ofiţerul stării civile procedează la citirea principalelor texte din Codul civil referitoare la drepturile şi obligaţiile rezultate din căsătorie. Soţii sunt întrebaţi dacă au un contract matrimonial, consemnîndu-se acest aspect şi apoi aceştia trebuie să-şi exprime consimţământul că doresc să fie soţ şi soţie, fiind în numele legii declaraţi căsătoriţi de către ofiţerul de stare civilă. Înscrisul constatator – actul de căsătorie – se înmânează soţilor după ce aceştia îl semnează.

Conform art.194 din Codul civil, singura dovadă admisă pentru căsătorie este certificatul de căsătorie înscris în registrul de stare civilă.

LITUANIA
Bază legală
Codul civil

„Art.1.25 – Legea aplicabilă condiţiilor de încheiere a căsătoriei
(1) Capacitatea matrimonială şi alte condiţii pentru încheierea căsătoriei sunt guvernate de legea Republicii Lituania.
(2) Birourile de stare civilă din Republica Lituania au jurisdicţie în ce priveşte efectuarea înregistrării căsătoriei dacă oricare din viitorii soţi domiciliază în Lituania sau este cetăţean lituanian în momentul oficializării căsătoriei.

(…)”

LUXEMBURG

Bază legală
Codul civil

„Art.165
Căsătoria se oficiază public în faţa ofiţerului de stare civilă al comunei şi în comuna în care unul din soţi îşi are domiciliul sau reşedinţa la data publicării anunţului prevăzut de art.63 şi, în cazul dispensei pentru anunţ, la data celebrării căsătoriei.”

OLANDA

Bază legală

Codul civil

Conform art.1:30, paragraf 2 din Codul Civil, numai căsătoria civilă este legală. Căsătoria poate fi celebrată religios după încheierea căsătoriei civile. 
SLOVENIA
Bază legală

Legea privind căsătoria şi relaţiile de familie

Numai căsătoria civilă este recunoscută de lege.
„Art.28 

(1) Căsătoria se încheie în faţa persoanei autorizate din cadrul consiliului municipal, în prezenţa registratorului.

(2) Căsătoria se încheie printr-o ceremonie publică, în locurile special prevăzute.

(3) De asemenea, căsătoriile pot fi încheiate şi în alte locuri, dacă acest lucru este cerut de viitorii soţi, care invocă în acest sens un motiv argumentat.”

 
� http://host.uniroma3.it/progetti/cedir/cedir/Lex-doc/Cz_l-94-63.pdf


� http://www.kypros.org/Constitution/English/


� � HYPERLINK "http://www.ucm.org.cz/" ��http://www.ucm.org.cz/�





� Pentru celebrarea căsătoriei după expirarea a 15 zile şi nu mai târziu de 3 luni de la data depunerii de către persoanele în cauză a cererii de intenţie pentru încheierea contractului de căsătorie, taxa este de 128 €.


Pentru celebrarea căsătoriei înainte de expirarea a 15 zile de la data depunerii de către persoanele în cauză a cererii de oficializare a căsătoriei, taxa este de 282 €.


� Registrul pentru căsătoriile religioase are următoarele rubrici: nume şi prenume, numărul cărţii de identitate, locul ceremoniei, data căsătoriei.


� Lege abrogată de Legea din 2003 privind căsătoriile.


� The Formation and Dissolution of Marriage Act, � HYPERLINK "http://host.uniroma3.it/progetti/cedir/cedir/Lex-doc/Dk_marrig.pdf" ��http://host.uniroma3.it/progetti/cedir/cedir/Lex-doc/Dk_marrig.pdf�





� http://www.finlex.fi/fi/laki/kaannokset/1929/en19290234.pdf


� Surse:


Commission Internationale de l’État Civil, Guide pratique international de l’état civil - Grèce


� HYPERLINK "http://www.ciec1.org/GuidePratique/index.htm" ��http://www.ciec1.org/GuidePratique/index.htm�


Charalambos K. Papastathis, Greece: A Faithful Orthodox Christian State. The Orthodox Church in the Hellenic Republic,  International Center for Law and Religious Studies


http://www.iclrs.org/content/blurb/files/Greece.2.pdf








� Civil Registration Act, � HYPERLINK "http://www.irishstatutebook.ie/2004/en/act/pub/0003/index.html" ��http://www.irishstatutebook.ie/2004/en/act/pub/0003/index.html�


Legea a intrat în vigoare în anul 2007.





� The Civil Law, http://www.ur.gov.lv/faili/ENGLISH%20Normativie%20akti/civillikums.doc


� Civil Status Documents Law


 http://www.vvc.gov.lv/export/sites/default/docs/LRTA/Likumi/Civil_Status_Documents_Law.doc


� Marriage Act, 1975


http://www.justiceservices.gov.mt/DownloadDocument.aspx?app=lom&itemid=8749&l=1


� Civil Code, http://www.justiceservices.gov.mt/DownloadDocument.aspx?app=lom&itemid=8580


�Agreement between the Holy See and the Republic of Malta on the recognition of civil effects to canonical marriages and to the decisions of the ecclesiastical authorities and tribunals about the same marriages


 http://www.vatican.va/roman_curia/secretariat_state/archivio/documents/rc_seg-st_19930203_s-sede-malta_en.html


� Art.293. În cazul încheierii căsătoriei, părţile contractante ale căsătoriei întocmesc sau solicită întocmirea unui act, în conformitate cu Formularul E din Partea a II din Anexa I a acestui Cod, care trebuie să conţină:


a. data întocmirii actului;


b. numele, prenumele, data şi locul de naştere, documentul de identificare valid şi adresa de reşedinţă a părţilor;


c. numele, prenumele, data şi locul naşterii, precum şi adresa de reşedinţă a martorilor prezenţi la oficierea căsătoriei;


d. numele şi prenumele tatălui, numele şi prenumele mamei, precum şi numele de fată al acesteia, ale părţilor;


e. ziua, luna şi anul, precum şi biserica, aşezământul religios sau locul în care se oficiază căsătoria;


f. o declaraţie ce priveşte oficierea căsătoriei, semnată de ambele părţi sau, în cazul în care căsătoria are loc prin procură, de către mandatar şi de cealaltă parte, în prezenţa şi cu contrasemnătura unui funcţionar al Biroului de înregistrare a căsătoriilor sau a altei persoane autorizate în acest scop de registratorul de căsătorii.


Art.294. Imediat după completare şi semnare, actul de căsătorie se înmânează, pentru înregistrare, persoanei care contrasemnează declaraţia prevăzută la litera f) a articolului 293; cât mai curând posibil, aceasta trebuie să ia toate măsurile necesare pentru înregistrarea actului de către director.





http://www.legislation.gov.uk/ukpga/Geo6/12-13-14/76/part/II 


� Sursa: 


Commission Internationale de l’État Civil, Guide pratique international de l’état civil – Pologne


http://www.ciec1.org/GuidePratique/index.htm


� Code Civil Portugais, http://www.juristoria.com/resources/CODE+CIVIL+PORTUGAIS.doc


� Spanish Civil Code, www.mjusticia.gob.es/


� Legea nr.24/1992 pentru aprobarea Acordului de cooperare dintre stat şi Federaţia entităţilor religioase evanghelice din Spania (FEREDE); Legea nr.25/1992 pentru aprobarea Acordului de cooperare dintre stat şi Comunităţile evreieşti; Legea nr.26/1992 pentru aprobarea Acordului de cooperare dintre stat şi Comisia islamică din Spania.


� Zoila Combalia, Maria Roca, Religion and the Secular State of Spain, International Center for Law and Religious Studies


 http://www.iclrs.org/content/blurb/files/Spain.2a.pdf


� Act on religious communities signatures


http://www.government.se/content/1/c6/02/78/31/04636561.pdf


� Maarit Jantera-Jareborg, Religion and the Secular State in Sweden, International Center for Law and Religious Studies


http://www.iclrs.org/content/blurb/files/Sweden.1.pdf


� http://www.senate.be/doc/const_fr.html


� http://www.childsrights.org/html/site_fr/law_download.php?id=15


� http://archive.equal-jus.eu/193/1/Family_Law_EQUAL_JUS.doc


� http://www.wipo.int/wipolex/en/details.jsp?id=8191


� http://www.legilux.public.lu/leg/textescoordonnes/codes/code_civil/CodeCivil_PageAccueil.pdf


� http://www.dutchcivillaw.com/civilcodebook01.htm


� http://www.mddsz.gov.si/fileadmin/mddsz.gov.si/pageuploads/dokumenti__pdf/zakonodaja/law_on_marriage_and_family_relations.pdf





PAGE  
4
DEPARTAMENTUL STUDII PARLAMENTARE ŞI DREPT COMUNITAR

DIRECŢIA STUDII ŞI DOCUMENTARE LEGISLATIVĂ

